Die martis XXVIII mensis junii, anno Domini 1457. Extractum ex registris capituli ecclesie S. Stephani Autissiodorensis. Dominus (Thomas de la Plotte) decanus, exposuit dominis canonicis capitulantibus, dempto D. Archidiacono Puisaie qui tunc in capitulo presens non erat, quod propter nonnulla expedienda factum et utilitatem ecclesie concernentia, quod quamvis post quondam concessionem factam a sancta Sede Apostolica serenissimo ac potentissimo domino duci Burgundie, de levanda quadam decima de et super omnibus et singulis ecclesie sive beneficiis in suis terris et dominiis, et sub sua gardia et protectione existentibus et constitutis, pro eundo seu mittendo contra et adversus illum ferocissimum et crudelissimum Turcam, legis Christi atque totius religionis christiane inimicum; sui receptores et commissi ad hujusmodi decimam levandam venerunt ad hanc civitatem Autissiodor. pro ipsa decima levanda et exigenda ab ecclesiis in ipsa civitate et comitatu constitutis, prout et de facto ipsam levaverunt et perceperunt a personis in ipsis ecclesiis beneficiatis, et presertim ab ecclesia Autiss. seu ab ipsis dominis capitulantibus, nihilominus nonnulli alii assumpti receptores in diecesi Autissiodor. cujusdam alie decime novissime et pro eadem causa in regno Francie imposite deputati et commisi, forte ad suggestionem nonnullorum benecognitorum qui tamen talia procurasse seu procurare minime debuissent, conatus suos fecerunt de ipsa decima iterum levanda ab ecclesia Autissiodor. seu ab ipsis dominis capitulantibus, ipsos taliter qualiter monendo seu moneri faciendo, sub penis excommunicationis et aliis censuris ecclesiasticis quatenus solverent certam pecunie summam pro et nomine ipsius decime; et quod nisi fuisset exacta diligentia per ipsos dominos, justantia mediante apposita in resistendo ipsis assumptis commissariis de facto fuissent compulsi ad iterum dictam decimam sibi solvendam, in grave ipsius ecclesie prejudicium, etc.